Informácia
o stave bezpečnosti a ochrany zdravia pri práci, pracovnej úrazovosti, chorôb z povolania a iných poškodení zdravia práce v rezorte Ministerstva obrany Slovenskej republiky v roku 2008

1.Úvod
	Správa o stave ochrany práce a o činnosti orgánov štátnej správy v oblasti inšpekcie práce za rok 2008 v rezorte ministerstva obrany sa každoročne predkladá Ministerstvu práce, sociálnych vecí a rodiny Slovenskej republiky (ďalej len „MPSVR SR“) v nadväznosti na uznesenie vlády Slovenskej republiky č. 475/2003, a povinnosť uloženú ministrovi obrany v bode B.4 tohto uznesenia. Predkladaný materiál dodržiava štruktúru podľa osnovy určenej MPSVR SR.
	Uznesením vlády Slovenskej republiky č.114 z 20. februára 2008 bola schválená nová koncepcia bezpečnosti a ochrany zdravia pri práci v Slovenskej republike na roky 2008 až 2012 (ďalej len „koncepcia BOZP“), v ktorej bolo ministrom jednotlivých rezortov uložené zabezpečiť plnenie priorít koncepcie BOZP aj vrátane opatrení a úloh uvedených v jej prílohách, tzn. programu realizácie koncepcie BOZP, opatreniam prijímaným na zníženie počtu pracovných úrazov. Povinnosti vyplývajúce z koncepcie BOZP boli uložené všetkým pracoviskám Ministerstva obrany Slovenskej republiky (ďalej len „MO SR“), ozbrojených síl (ďalej len „OS SR“), rozpočtových organizácii a príspevkových organizácii (ďalej len „ RO a PO“), ktoré sú v zriaďovateľskej pôsobnosti MO SR.
	V nadväznosti na tieto skutočnosti bolo nutné pružne reagovať aj z pozície inšpektorov práce na koncepciu BOZP a z nej vyplývajúce povinnosti, ale aj na úlohy z uznesenia vlády, ktorým bola koncepcia BOZP schválená. 

2. Orgány dozoru v oblasti BOZP v rezorte ministerstva obrany 

	V rezorte MO SR  je vykonávaný vlastný dozor nad dodržiavaním povinností v oblasti BOZP v nadväznosti na § 2 odsek 4 zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov (ďalej len „zákon č. 125/2006 Z. z.“) inšpektormi práce a inšpektormi pre bezpečnosť vyhradených technických zariadení. Inšpektori práce dozerajú na dodržiavanie ochrany bezpečnosti zamestnanca pri práci a pri výcviku. 
	Inšpekcia práce je vykonávaná na všetkých pracoviskách MO SR, na všetkých pracoviskách OS SR a na pracoviskách RO a PO, ktorých zriaďovateľom je MO SR.

3. Ciele, úlohy a priority orgánov dozoru v roku 2008

	Pozornosť inšpekcie práce MO SR bola v roku 2008 zameraná hlavne na: 
•	osvojenie si zásad novej koncepcie BOZP Slovenskej republiky na roky 2008 až 2012, 
•	rozbor úloh uložených rezortu obrany v uznesení vlády č.114/2008 z 20. februára 2008  a vyplývajúcich priamo z koncepcie BOZP,
•	spracovanie analýzy pracovnej úrazovosti, na základe stanovenia najrizikovejších kategórii činností vykonávaných v rezorte obrany,
•	preverovanie funkčnosti systému riadenia BOZP,
•	prevenciu v oblasti BOZP,
•	bezpečný technický stav stavebných objektov, 
•	bezpečný technický stav pracovných priestorov, 
•	bezpečný stav technických zariadení, v čase ich uvádzania do prevádzky a počas ich prevádzky,
•	odbornú spôsobilosť obslužného personálu,
•	overovanie odbornej spôsobilosti dodávateľov služieb v oblasti odborných činností (odborné skúšky, odborné prehliadky a opravy) na vyhradených technických zariadeniach (ďalej len „VTZ“),
•	uvedomujúc si, že všetky činnosti smerujúce k zlepšovaniu stavu v oblasti BOZP majú zásadný vplyv na znižovanie počtu pracovných úrazov.
	V uplynulom roku bolo vydané usmernenie pre hlásenie, evidenciu a registráciu pracovných úrazov v nadväznosti na zmeny v zákonoch. Pozornosť orgánov dozoru pri komunikácii so zamestnávateľmi bola venovaná aj posudzovaniu rizík a zavádzaniu preventívnych opatrení s využitím všetkých dostupných možností na minimalizovanie nebezpečenstiev a ohrození vyplývajúcich z pracovného procesu. Jednou z úloh plnených na poli prevencie ostáva naďalej posudzovanie technickej dokumentácie objektov a pracovných prostriedkov, súčasťou ktorých sú aj VTZ. 
	Inšpektori práce v úzkej spolupráci s odbornou zložkou BOZP zamestnávateľa zrealizovali v roku 2008 v troch termínoch pravidelné každoročne vykonávané aktualizačné školenie, organizované pre všetkých bezpečnostných technikov pracovísk MO SR, OS SR a RO a PO, ktorých lektorom a odborným garantom je inšpekcia práce MO SR. 
	Za dôležitú skutočnosť a prínos podnetných aktivít  je považovaná aj dobrá spolupráca s Národným inšpektorátom práce Košice (ďalej len „NIP“), ale aj rokovania vybraných zástupcov v  Koordinačných výboroch organizovaných „NIP“, za účasti Ministerstva práce, sociálnych veci a rodiny SR.

4. Subjekty kontrolované dozornými orgánmi
	Inšpektori práce MO SR vykonali v uplynulom roku dozor u  268 subjektov pozostávajúcich z pracovísk MO SR a OS SR a z pracovísk RO a PO (tabuľka č.1). Medzi dozorované objekty v sledovanom období patrili najmä vojenské útvary a muničné sklady. 

5. Zistený stav v subjektoch kontrolovaných dozornými orgánmi
	V uplynulom roku orgány inšpekcie práce vrátane inšpekcie pre bezpečnosť VTZ (ďalej len „inšpektori práce“) zrealizovali 5 838 výkonov (tabuľka č. 2). V kontrolovaných útvaroch a zariadeniach bolo zistených 805 porušení dodržiavania právnych predpisov a ostatných predpisov na zaistenie BOZP (tabuľka č. 3). V porovnaní s rokom 2007 bol v roku 2008 zaznamenaný nárast o 69 porušení predpisov.
	Inšpektori práce konštatovali, že ani  v roku 2008 nie je možné na základe výsledkov z vykonaných inšpekcií vyjadriť jednoznačnú spokojnosť s  pozornosťou venovanou oblasti BOZP v útvaroch a zariadeniach. 
 
	Opätovne boli zistené nedostatky:
•	pri plnení povinností súvisiacich so zisťovaním nebezpečenstva a ohrozenia, posudzovaním rizika a vypracovaním dokumentu o posúdení rizika pri všetkých vykonávaných činnostiach,
•	pri prideľovaní osobných ochranných pracovných prostriedkov a následne aj pri ich povinnom a správnom používaní zamestnancami, 
•	v technickom stave stavebných objektov a zariadení, ktoré následne ohrozujú bezpečnosť, zdravie ale aj život zamestnancov (najčastejšie ide o chyby a nedostatky, ktoré sa týkajú  poškodených podláh a komunikácií, poškodených schodiskových stupňov a uvoľneného zábradlia, založenia vnútorných prevádzkových komunikácii materiálom spôsobujúcim zúženie priechodov a únikových ciest, uvoľnených častí strešnej krytiny a fasád, nevyhovujúceho vetrania miestností, nedostatočného odsávania pár a plynov a  chýbajúcich ochranných krytov strojov). 

6. Najzávažnejšie zistenie dozorných orgánov v kontrolovaných subjektoch
	K najzávažnejším zisteniam v kontrolovaných útvaroch a zariadeniach jednoznačne patrilo pretrvávanie prekročenia limitu povoleného skladovaného množstva munície stanoveného kolaudačným rozhodnutím v poľnom muničnom sklade. Vo veci odstránenia zistených nedostatkov boli prijaté okamžité opatrenia na zjednanie nápravy, ktorých plnenie je sledované a vyhodnocované.

7. Nápravné opatrenia orgánov dozoru
	V uplynulom roku štátny zdravotný dozor orgánu verejného vojenského zdravotníctva MO SR vydal celkom 143 rozhodnutí na ochranu zdravia zamestnancov (tabuľka č. 14), z toho 35 rozhodnutí bolo o vyhlásení rizikových prác, 58 rozhodnutí bolo vydaných k návrhom na schválenie prevádzkových poriadkov a návrhom na ich zmenu. V ostatných prípadoch išlo o vydané pokyny.
	Dozorné orgány na záver každej inšpekcie vydajú opatrenia na okamžité odstránenie tých nedostatkov, ktorých charakter si to neodkladne vyžadoval pre odvrátenie hrozby poškodenia zdravia alebo ohrozenia života človeka. Na odstránenie nedostatkov v prípadoch, kde si odstránenie nedostatkov vyžadovalo zložitejší postup a bezprostredne neohrozovali životy zamestnancov, boli prijaté následné termínované opatrenia. 

8. Sankčné opatrenia
 	V rezorte obrany v hodnotenom období inšpekcia práce ani štátny zdravotný dozor orgánu verejného vojenského zdravotníctva MO SR neuložili žiadne pokuty kontrolovaným útvarom a zariadeniam. Sankčné postihy boli uplatňované formou rozhodnutí o zákaze činnosti, o zastavení prevádzky, o osobných postihoch zodpovedných zamestnancov a iných postihoch, ale vždy len v rámci prevencie a výchovy.

9. Stav a vývoj pracovných úrazov, rizikových prác a chorôb z povolania
	Na pracoviskách, ktoré podliehajú dozoru inšpekcie práce MO SR došlo v roku 2008 k jednému smrteľnému pracovnému úrazu z dôvodu nedodržania stanovených bezpečných postupov pri práci s tlakovými zariadeniami. Došlo k 25 pracovným úrazom s ťažkou ujmou na zdraví a  k 636 ostatným pracovným úrazom. 
 	V hodnotenom roku boli v rámci pracovísk MO SR a OS SR evidované dve choroby z povolania. Jedna choroba z povolania bola spôsobená prenosom choroby zo zvierat a druhá vznikla pôsobením dlhodobého nadmerného a jednostranného zaťaženia končatín.

10. Medzirezortná spolupráca v oblasti dozoru
	Z dôvodu zabezpečenia jednotných postupov pri výkone dozoru inšpekciou práce v Slovenskej republike považujeme za významnú spoluprácu a koordináciu inšpekčných činností s MPSVR SR a s  NIP. Inšpekčné orgány MO SR úzko odborne spolupracovali aj s dozornými zložkami Ministerstva vnútra SR a Ministerstva spravodlivosti SR, ale aj s dozorom ostatných ministerstiev, ktoré majú zavedený vlastný dozor v oblasti BOZP. 

11. Hodnotenie stavu ochrany práce MO SR v roku 2008 
	Z poznatkov získaných z vykonaných inšpekcií vyplynulo, že na pracoviskách MO SR, OS SR, RO a PO i napriek zisťovaným nedostatkom v oblasti BOZP došlo aj k pozitívnym posunom. Z roka na rok sa zvyšuje povedomie a odbornosť bezpečnostných technikov. Viditeľný je aj zvýšený záujem o BOZP samotných zamestnancov, ktorí si viac uvedomujú cenu svojho života a svojho zdravia.
	Je predpoklad, že zavedením funkčného systému riadenia a so zvýšenou uvedomelosťou zamestnancov sa úroveň stavu BOZP v útvaroch a zariadeniach rezortu obrany ešte viac skvalitní. Veľmi pozitívne hodnotíme veľký záujem odborných pracovníkov v oblasti BOZP o každoročne organizované aktualizačné školenie BOZP pre bezpečnostných technikov, ktoré je organizačne zabezpečované odbornými pracovníkmi MO SR a OS SR a metodicky a odborne riadené inšpekciou práce. Aktualizačné školenia sa javia ako veľmi účinný prostriedok na zvyšovanie odbornosti pracovníkov najmä získavaním aktuálnych poznatkov o zmenách v právnych predpisoch ale aj o ich nutnej aplikácii na rezortné podmienky. Veľkým prínosom sú panelové diskusie a tým bezprostredné výmeny skúsenosti bezpečnostných technikov z praxe pri  plnení svojich povinností v oblasti BOZP na jednotlivých útvaroch a zariadeniach. 
	V uplynulom roku bolo preškolených rezortnými inšpektormi práce cca 296 bezpečnostných technikov a odborných pracovníkov poverených riešením úloh v tejto oblasti v rezorte ministerstva obrany. Všetkým bezpečnostným technikom, odborným pracovníkom v oblasti BOZP, zástupcom zamestnancov, ale aj riadiacim pracovníkom je zo strany inšpektorov práce a inšpektorov pre bezpečnosť VTZ na základe požiadania poskytovaná odborná poradenská služba formou rád, metodickej pomoci, prípadne osobných stretnutí alebo telefonických konzultácií.

12. Opatrenia dozorného orgánu na zlepšenie stavu 
	Už v úvode spomínané uznesenie vlády Slovenskej republiky č. 114 z 20. februára 2008, ktorým bola schválená nová koncepcia BOZP na roky 2008 až 2012, a z nej uložené povinnosti ministrom jednotlivých rezortov zabezpečiť plnenie priorít koncepcie BOZP vrátane opatrení a úloh uvedených v jej prílohách, to znamená programu realizácie koncepcie BOZP, opatrení na zníženie počtu pracovných úrazov rezortov a plnenie ďalších opatrení a úloh na zníženie počtu pracovných úrazov určili smerovanie opatrení na zlepšovanie stavu BOZP. 
	V nadväznosti na tieto skutočnosti bolo nutné zo strany inšpektorov práce a  odborných pracovníkov BOZP ministerstva obrany reagovať na novú koncepciu BOZP a na úlohy z uznesenia vlády, ktorým bola koncepcia schválená, napríklad vykonaním celoplošnej analýzy pracovnej úrazovosti v rezorte obrany. Zo získaných informácií boli vyhodnotené kategórie s najväčšou úrazovosťou a nadväzne navrhnuté opatrenia a odporúčané riešenia na odstránenie príčin, ktoré boli zaslané zodpovedným vedúcim zamestnancom na zváženie.
	Cieľom koncepcie BOZP rezortu obrany, schválenej v prvom polroku 2007 ministrom obrany, bolo dosiahnuť zlepšenie stavu v oblasti BOZP v rezorte obrany vybudovaním systému riadenia v tejto oblasti, zabezpečením obojstranne fungujúcich informačných tokov, stanovením metód a postupov.
	Našou zásadnou úlohou je rozvíjať pocit zodpovednosti u vedúcich zamestnancov za bezpečnosť práce na pracovisku a u zamestnancov za ich vlastnú bezpečnosť pri práci. Vieme, že koncepcia obrany je otvorený dokument, ktorý bude naďalej rozvíjaný a dopĺňaný o návrhy na zlepšenie stavu a tiež bude slúžiť ako základ pre doplnenie povinností súvisiacich s plnením úloh vyplývajúcich pre rezort obrany z koncepcie BOZP na roky 2008 až 2012.

13. Charakteristika dozorného orgánu 
13.1 Personálne údaje 
	Dozornú činnosť inšpekcie práce MO SR v roku 2008 zabezpečovali:
•	hlavný inšpektor práce MO SR, sekcia kontroly – inšpekcia ministra obrany SR,
•	traja hlavní inšpektori pre bezpečnosť VTZ MO SR (tlakových a plynových zariadení, zdvíhacích zariadení a elektrických zariadení), sekcia kontroly – inšpekcia ministra obrany SR,
•	dvaja inšpektori práce, sekcia majetku a infraštruktúry MO SR,
•	ôsmi inšpektori pre bezpečnosť VTZ (tlakových a plynových zariadení, zdvíhacích zariadení a elektrických zariadení), sekcia majetku a infraštruktúry MO SR 
	Hlavný inšpektor práce a traja hlavní inšpektori pre bezpečnosť VTZ boli súčasťou oddelenia riadenia inšpekcie práce, ktoré bolo v súvislosti s reorganizačnými zmenami k termínu 1. 2. 2009 zrušené. Výkonní inšpektori práce a inšpektori pre bezpečnosť VTZ budú v roku 2009 zaradení na odbore prevádzky, dozorných činností a inšpektorát práce na sekcii majetku a infraštruktúry MO SR v počte troch inšpektorov práce a ôsmich inšpektorov pre bezpečnosť VTZ (tlakových a plynových zariadení, zdvíhacích zariadení a elektrických zariadení- mobilných a stabilných)
13.2 Výkony
	Inšpektori práce zrealizovali 5 838 výkonov (tabuľka č. 2). Ťažiskovými oblasťami pri výkone inšpekcie práce bolo zisťovanie funkčnosti systému riadenia BOZP, posudzovanie rizík, posudzovanie stavu BOZP v objektoch, v pracovných priestoroch a zisťovanie stavu pracovných prostriedkov. Ako bolo už konštatované, medzi najvýznamnejšie oblasti činnosti inšpektorov práce sa aj pri hodnotení výkonov patrí výchovno–vzdelávacia a poradenská činnosť.
13.3 Poradenská činnosť
	Ako veľmi účinná forma poradenstva sa osvedčila kombinácia poradenstva a priameho výkonu inšpekcie práce. Úlohou inšpekčných orgánov je okrem presadzovania dodržiavania predpisov a zisťovania stavu BOZP kontrolovaného objektu aj povinnosť poskytnúť potrebné odborné rady s cieľom zvyšovania vedomostí zástupcov zamestnávateľa. Potrebné je  sústavne zdôrazňovať vedúcim zamestnancom a bezpečnostným technikom, že jedine vzdelávaním a následným dôsledným uplatňovaním nových poznatkov je možné zabezpečiť stále účinnejšiu ochranu zdravia a života.
13.4 Poskytovanie informácií
	Poskytovanie informácií v oblasti BOZP považujeme za neoddeliteľnú súčasť poradenstva. Je dôležitá odborná úroveň inšpektorov práce, lebo z toho sa odvíja odborná argumentácia, ktorá jediná dokáže presvedčiť a súčasne  motivovať vedúceho zamestnanca o nevyhnutnosti prijímania opatrení na ochranu zdravia zamestnancov.
13.5 Sťažnosti a podnety
	V uplynulom roku inšpektori práce riešili dva podnety. Jeden podnet sa týkal uznania a odškodnenia pracovného úrazu a druhý riešenia problematiky súvisiacej s mimoriadnou udalosťou.
13.6 Príprava predpisov a technická normalizácia
	Hlavní inšpektori práce a inšpektori práce  sa podieľali prostredníctvom medzirezortných a vnútro rezortných pripomienkových konaní na tvorbe právnych predpisov a na tvorbe koncepcie v oblasti bezpečnosti a ochrany zdravia pri práci. Hlavní inšpektori v spolupráci s inšpektormi spracovali návrhy osobitných predpisov týkajúcich sa postavenia a ich pôsobnosti v rezorte MO SR.                                                            

ZÁVER

	Cieľom inšpekcie práce MO SR je dosiahnuť taký stav, aby sa ochrana života a zdravia zamestnancov pri práci a výcviku stala prirodzenou a aby sa zaradila medzi priority každodenných povinnosti vedúceho zamestnanca a zamestnanca.
	Na základe výstupov z inšpekcií dozorných orgánov v oblasti BOZP je možné konštatovať, že už v uplynulom hodnotenom období bola problematike BOZP venovaná zvýšená pozornosť zo strany vedúcich zamestnancov. Pozitívna je  skutočnosť, že v roku 2008 došlo k zníženiu počtu pracovných úrazov na pracoviskách, ktoré sú v pôsobnosti inšpekcie práce MO SR. 
	Všetky opatrenia prijímané ako prevencia, ale aj opatrenia prijímané na riešenie zistených nedostatkov prispievajú k zlepšeniu stavu v oblasti BOZP, ktorá priamo súvisí so zamestnancom, s jeho pohodou pri práci, jeho zdravím a tým aj s kvalitou jeho života.

Príloha E

BOZP pri výkone služby vojaka 
(MO SR)

Zdroj údajov: MO SR